b'\n_START_ARTICLE_\nStore katte\n_START_SECTION_\nPelstegninger\n_START_PARAGRAPH_\nAlle de store katte har pelstegninger. Leopard, jaguar, sneleopard, tr\xc3\xa6leopard og sunda-tr\xc3\xa6leopard har pletter, mens tigeren har striber. Hos l\xc3\xb8ver findes som regel kun pletter hos de unge dyr, men pletterne kan undertiden forblive p\xc3\xa5 de voksne l\xc3\xb8ver.\n_START_SECTION_\nBr\xc3\xb8len\n_START_PARAGRAPH_\nDe store katte adskiller sig fra deres mindre sl\xc3\xa6gtninge p\xc3\xa5 opbygningen af tungebenet. Oprindeligt blev dette forbundet med evnen til at br\xc3\xb8le. Nyere unders\xc3\xb8gelser viser dog, at evnen til at br\xc3\xb8le h\xc3\xa6nger sammen med andre anatomiske tr\xc3\xa6k, is\xc3\xa6r udformningen af strubehovedet. Denne er hos l\xc3\xb8ve, tiger, leopard og jaguar kendetegnet ved meget lange stemmel\xc3\xa6ber og ved et elastisk v\xc3\xa6v, hvilket g\xc3\xb8r disse arter i stand til at br\xc3\xb8le. Sneleopard, tr\xc3\xa6leopard og andre kattedyr besidder ikke disse tr\xc3\xa6k og kan derfor ikke br\xc3\xb8le.'